**Informasjon fra styret Solvang4 - oktober 2019**

* Sesongen er over, vannet er stengt av, løvet faller og rundt 1.november hentes søppelcontainerne. Men – det nyvalgte styret jobber på, er nå konstituert og har hatt sitt første møte.

Styret består nå av styreleder Kolbjørn Njøten (ny), nestleder Heidi Vestala, kasserer Mona Ombustvedt, sekretær Trine Bråthen, styremedlemmene Rune Berg, Torild Olufsen, Rikke Bjørkmann (ny) og Cornelis Horn Evensen (ny). Karina Hellum og Stig Johansen fortsetter begge som vara. Styret har møter en gang i måneden i vinterhalvåret, og to ganger i måneden når sesongen begynner igjen.

* Informasjonsbrevet fra styret skrives etter hvert styremøte, og legges på nettsiden vår solvang4.no. Denne siden har for øvrig web-komiteen varslet at de vil forsøke å få «brushet opp» i tiden som kommer, sånn at det blir lettere å finne vedtekter, regler, informasjon, årshjul osv.
* Så godt som alle har nå lest av strømmen og fått strømregninger i postkassa på hytta. Husk å betale innen **forfallsfristen 1.november**. Har du ikke fått regning, ta kontakt med Mona på solvang4@kolonihager.no med det samme!
* Husk å melde evnt endringer i kontaktinformasjon til oss, det gjelder både adresse, epost og telefonnummer. Postkassa på Felleshuset er ikke i bruk om vinteren, send epost eller brev.
* Vi har fått meldinger om at hengelåsen på porten inn til parkeringsplassen er ødelagt. Vi er på saken for å få dette fikset.
* Så godt som alle hytter har fått besøk av Kristin Standal og Kolbjørn Njøten det siste året. Det er fordi styret er pålagt å kartlegge hvem som har innlagt vann, hvem som har toalett, og hva slags avløpsløsninger som er på hyttene. Fremover blir det krav om at alle som har vann innlagt i hytta, også må være tilknyttet det offentlige kloakknettet.

Denne tilknytningsjobben har i år vist seg å være litt vanskeligere enn før, blant annet ved at det kreves forhåndsuttalelse og igangsettingstillatelse før man kan koble seg på, og før man kan betale tilknytningsavgift. I løpet av vinteren håper styret å få til et møte med VAV (vann- og avløpsetaten i Oslo kommune) slik at vi kan komme med en klokkeklar «bruksanvisning» til våren.

* Det ER mørkt i avdelingen vår. Husk at alle hytter skal ha utelys – sjekk også at lyspæra virker 😊 Men, vi trenger også bedre lys på fellesområdene – og avd 3 tester en ny type veibelysning nå. Stikk gjerne forbi krysset Buevn/Østre Dalsvei for en kikk hvis du er spesielt interessert. Vi følger spent med på om de har funnet en god løsning.
* I likhet med oss, er alle Solvang-avdelingene nå meldt inn i den nye foreningen Solvang kolonihager (jfr årsmøtevedtak). Dette [erstatter det gamle Samarbeidsutvalget og Felles årsmøte](https://www.solvangregler.no/2019/ny-organisasjonsform-for-su-felles-arsmote/), så nå må alle øve seg på å slutte å si «SU» og begynne å si «fellesstyret»..